## Pravilnik o načinu upisa u sudski registar

### NN 134/2007 (31.12.2007.), Pravilnik o načinu upisa u sudski registar

# MINISTARSTVO PRAVOSUĐA

3850

Na
temelju članka 3. stavka 8. Zakona o sudskom registru (»Narodne novine«, broj 1/95,
57/96, 1/98, 45/99, 54/05 i 40/07) ministrica pravosuđa donosi

## PRAVILNIK

### O NAČINU UPISA U SUDSKI REGISTAR

1.
UVODNE ODREDBE

Članak
1.

Ovim
Pravilnikom propisuje se oblik sudskog registra (u daljnjem tekstu registar),
način upisa u registar, oblik, sadržaj i način popunjavanja prijave za upis,
uporaba, osiguranje i čuvanje sadržaja registarskih podataka, te sadržaj
obrazaca i šifriranih oznaka kao sastavnih dijelova ovoga Pravilnika.

Članak
2.

Na
upis u registar, na odgovarajući način, primjenjuju se odredbe Sudskog
poslovnika.

2.
OBLIK REGISTRA

Članak
3.

Glavna
knjiga registra vodi se usporedo na papiru i u elektroničkom obliku (u daljnjem
tekstu: glavna knjiga), a sastoji se od registarskih uložaka u koje se upisuju
podaci o svakom pojedinom subjektu upisa za kojeg je upis u registar propisan
zakonom.

Svaki
registarski uložak obilježava se matičnim brojem subjekta upisa (MBS) i
poslovnim brojem pod kojim je u upisniku sudskog registra Tt upisana prijava za
upis osnivanja. Registarski ulošci glavne knjige vode se za svaki subjekt upisa
odvojeno.

Članak
4.

Zbirka
isprava registra (u daljnjem tekstu: zbirka isprava) vodi se na papiru ili u
elektroničkom obliku, a obilježava se na način propisan člankom 3. stavkom
2.ovoga Pravilnika.

Članak
5.

Glavna
knjiga i zbirka isprava u elektroničkom obliku vode se kao jedinstvena baza
podataka za Republiku Hrvatsku.

Podaci
upisani u glavnoj knjizi dnevno se unose u jedinstvenu bazu podataka iz stavka
1. ovoga članka.

Članak
6.

Podaci
u jedinstvenoj bazi podataka iz članka 5. ovoga Pravilnika upisuju se i čuvaju
uporabom kodova za znakove utvrđenih međunarodnom normom UTF-8.

Mjesto
i način čuvanja parice glavne knjige u elektroničkom obliku propisuje posebnim
podzakonskim aktom ministar nadležan za poslove pravosuđa.

3.
REGISTARSKI ULOŠCI

Članak
7.

Za
svaki subjekt upisa vodi se zbirka isprava s MBS subjekta upisa na papiru ili
elektroničkom obliku.

Zbirka
isprava u elektroničkom obliku istovjetna je zbirci isprava na papiru.

Zbirka
isprava za svaki subjekt upisa uspostavlja se zasnivanjem omota zbirke isprava
s MBS subjekta upisa koji se upisuje u desnom gornjem kutu. U lijevom gornjem
kutu upisuje se naziv registarskog suda, a u sredini omota upisuje se tvrtka
ili naziv subjekta upisa.

U
omot zbirke isprava ulažu se:

a)
predmeti Tt

b)
predmeti R3 (kojim se dostavljaju isprave za zbirku isprava)

c)
omot registarskog uloška

d)
omot obavijesti o članovima društva

e)
omot registarskog poduloška podružnice.

f)
omot financijskih izvješća

g)
omot nejavno

Omot
zbirke isprava vođene na papiru predstavlja preklopni karton veličine B3, u
koji se kronološkim redom ulažu spisi.

Upisnik
Tt i upisnik R3 vođeni u elektroničkom obliku međusobno se povezuju radi
ostvarivanja načela potpunosti.

Članak
8.

U
omot registarskog uloška osnivača podružnice ulaže se omot registarskog
poduloška podružnice.

Omot
registarskog poduloška podružnice vođene na papiru je preklopljeni karton
veličine A3.

U
omot registarskog uloška osnivača podružnice ulaže se omot registarskog
poduloška podružnice koji je preklopljeni karton veličine A3.

Na
omot iz stavka 1. ovoga članka shodno se primjenjuju odredbe članka 7. ovoga
Pravilnika, s time da se u desnom gornjem kutu stavlja MBS osnivača i podbroj
te podružnice. Omot registarskog uloška podružnice kod registarskog suda
sjedišta podružnice označava se s MBS osnivača i podbrojem te podružnice.

Članak
9.

Registarski
ulošci glavne knjige vođene na papiru, kao i podulošci podružnica kojima je
sjedište osnivača na području drugog registarskog suda, odlažu se na police po
redoslijedu MBS.

4.
ZBIRKA ISPRAVA

Članak
10.

Za
svaki subjekt upisa u posebnom omotu i pod istim MBS pod kojim je upisan u
glavnoj knjizi vodi se zbirka isprava na papiru ili u elektroničkom obliku koja
sadrži prijavu za upis, dokaze priložene uz prijavu, sva rješenja i zaključke
registarskog suda, te sve ostale dokaze za koje je propisano odlaganje u zbirku
isprava. Dokazi se u zbirku isprava ulažu i slažu po redoslijedu navedenom u
prijavi, odnosno po redoslijedu primitka.

Članak
11.

Na
unutarnjoj strani omota zbirke isprava popisuju se kronološkim redom uložene
isprave i uloženi spisi s oznakom Tt i naznakom upisa koji je izvršen u glavnoj
knjizi.

Članak
12.

U
isti omot zbirke isprava ulažu se odvojeno isprave koje se mogu razgledati i
prepisivati i za koje se može tražiti izvadak bez navođenja pravnog interesa od
isprava koje sadrže podatke za čiji uvid je potrebno dokazati postojanje
pravnog interesa, a koje se ulažu u tanji omot s oznakom »nejavno«.

Osim
isprava iz stavka 1. ovog članka u tanji omot s oznakom »nejavno« odlažu se i
isprave, odnosno akti koji se odnose na upravljanje postupkom, te isprave koje
su priložene uz zahtjev za upis koji je odbačen, povučen ili odbijen.

Zbirka
isprava sudskog registra na papiru koja nije preslikana u elektronički oblik
čuva se trajno.

5.
MATIČNI BROJ SUBJEKTA UPISA

Članak
13.

Matični
broj subjekta upisa (u daljnjem tekstu: MBS) je identifikacijski broj koji
svakom subjektu upisa dodjeljuje elektroničkim putem registarski sud donošenjem
rješenja o upisu.

Nakon
donošenja rješenja o nastavku stečajnog postupka radi naknadne diobe, stečajna
masa brisanog dužnika se vodi pod MBS koji je tom subjektu dodijeljen prilikom
osnivanja.

Jednom
dodijeljeni MBS subjektu upisa neće se mijenjati, niti dodjeljivati nakon
prestanka subjekta upisa nekom drugom subjektu upisa.

Jednom
subjektu upisa ne smije se dodijeliti više MBS.

Članak
14.

MBS
sastoji se od: - dvoznamenkastoga broja registarskog suda kod kojega je upisano
osnivanje subjekta upisa, - šesteroznamenkastoga tekućeg broja, te -
jednoznamenkastoga kontrolnog broja. Dvoznamenkasti broj registarskog suda
određuje se abecednim redom naziva trgovačkog suda od 01 do13. Tekući broj
određuje registarski sud subjektima upisa po redoslijedu otvaranja registarskih
uložaka počevši od 000001. Kontrolni broj određuje se postupkom »Modula 11,10 -
redni broj postupka 6«, utvrđenim međunarodnom normom ISO 7064.

Članak
15.

Podružnica
se označava s MBS svog osnivača i svojim podbrojem.

Podbroj
podružnice je troznamenkasti redni broj kojeg registarski sud dodjeljuje
podružnici rješenjem o upisu osnivanja podružnice, po redoslijedu upisa
podružnica kod registarskog suda osnivača, počevši od 001.

Pri
označavanju podružnice, na omotu zbirke isprava, na omotu registarskog
poduloška i na ispravama koje izdaje registarski sud, podbroj se od MBS odvaja
crticom bez razmaka.

Glavnoj
podružnici inozemnog osnivača dodjeljuje se MBS na način propisan člankom 13.
ovoga Pravilnika.

Svaka
sljedeća podružnica istog inozemnog osnivača označava se s MBS glavne
podružnice i dodjeljuje joj se podbroj na način propisan stavkom 2. ovoga
članka, počevši od 002.

6.
PRIJAVA ZA UPIS

Članak
16.

Prijava
na obrascu PO i prilozi na papiru podnose se u dovoljnom broju primjeraka.

Jedan
primjerak prijave ostaje u registarskom sudu. Drugi primjerak prijave podnesene
u pisarnici suda, registarski sud vraća predlagatelju, s time da se u desnom
gornjem kutu ovjerava prijemnom štambiljom suda s datumom primitka u pisarnici,
te se upisuje poslovni broj pod kojim se ta prijava upisuje u upisnik sudskog
registra Tt. Obrazac prijave za upis PO je sastavni dio ovoga Pravilnika.

Članak
17.

Prijave
s prilozima mogu se dostaviti nadležnom registarskom sudu i elektroničkim putem
od javnih bilježnika ili osoba ovlaštenih posebnim propisima.

Javni
bilježnici ili osobe ovlaštene posebnim propisima moraju osigurati tehničke
preduvjete za elektroničko prosljeđivanje prijave s prilozima.

7.
SADRŽAJ PRIJAVE

Članak
18.

Prijava
sadrži naziv »prijava za upis u sudski registar«, naziv trgovačkog suda kojem
se podnosi, ime i prezime ili tvrtku, odnosno naziv predlagatelja, prebivalište
ili sjedište predlagatelja, tvrtku ili naziv i sjedište subjekta upisa, ako je
različito od predlagatelja, predmet prijave, popis priloga koji se prilaže, te
potpise ovlaštenih osoba.

Istovjetnost
podnositelja prijave prilikom ovjere potpisa ili rukoznaka potvrđuje javni
bilježnik stavljanjem potvrde na obrascu prijave PO ispod potpisa ili rukoznaka
podnositelja prijave.

U
prijavi za upis navodi se MBS, ako prijava sadrži zahtjev za upis promjene
podataka upisanih u registar, za upis brisanja ili upis podružnice. U predmetu
prijave navodi se, da se prijava odnosi na osnivanje, promjenu ili brisanje
podataka ili prestanak subjekta upisa. Uz podatke iz stavaka 1. i 2. ovoga
članka, prijava sadrži i zahtjev za upis s podacima propisanim zakonom. Ovi
podaci upisuju se redoslijedom propisanim člankom 19. ovoga Pravilnika, a u
skladu s posebnim zakonima.

Članak
19.

U
prijavi se obvezno navode podaci propisani zakonom, i to sljedećim redoslijedom
i nazivljem:

1.
tvrtka ili naziv, skraćena tvrtka ili naziv, naznaka stranog jezika s
prijevodom tvrtke ili skraćene tvrtke ili naziva na strani jezik, i to nazivom
»tvrtka/naziv, skraćena tvrtka/naziv«,

2.
sjedište, adresa,

3.
predmet poslovanja – djelatnosti,

4.
članovi društva osoba s ovlastima u zastupanju, članovi ili osnivači ustanova,
jedini član društva s ograničenom odgovornošću i dioničkog društva, ime i
prezime osobe s datumom rođenja, prebivalište osobe, broj i oznaka osobne
identifikacijske isprave odnosno porezni broj, a za stranca i država koja ju je
izdala, odnosno tvrtka ili naziv, sjedište, MBS i porezni broj ili odgovarajući
podaci za strane pravne osobe, i to s nazivom »članovi/osnivači«,

5.
komanditori – ime i prezime osobe s datumom rođenja, prebivalište, broj i
oznaka osobne identifikacijske isprave, odnosno porezni broj, a za stranca i
država koja ju je izdala, za pravne osobe tvrtka ili naziv, sjedište, MBS i porezni
broj, odnosno odgovarajući podaci za strane pravne osobe i visina ugovorenog i
uplaćenog uloga svakog komanditora, i to pod nazivom »članovi
društva-komanditori«,

6.
predsjednik i članovi uprave odnosno direktori društva kapitala, gospodarskog
interesnog udruženja, europskog gospodarskog interesnog udruženja, europskog
društva SE i kreditnih unija, uprava zadruga i saveza zadruga, likvidator s
načinom zastupanja, ime i prezime osobe s datumom rođenja, prebivalište, broj i
oznaka osobne identifikacijske isprave, odnosno porezni broj, a za strance i
država koja ju je izdala, za pravne osobe tvrtka ili naziv, sjedište, MBS i
porezni broj, odnosno odgovarajući podaci za strane pravne osobe i to nazivom
»članovi uprave/likvidatori«,

7.
privremeni stečajni upravitelj, ime i prezime osobe s datumom rođenja,
prebivalište, broj i oznaka osobne identifikacijske isprave, odnosno porezni
broj i to nazivom »privremeni stečajni upravitelj«

8.
stečajni upravitelj, ime i prezime osobe s datumom rođenja, prebivalište, broj
i oznaka osobne identifikacijske isprave, odnosno porezni broj i to nazivom
»stečajni upravitelj«

9.
glavni izvršni direktor, izvršni direktori i njihovi zamjenici, s načinom
zastupanja, ime i prezime osobe s datumom rođenja, prebivalište, broj i oznaka
osobne identifikacijske isprave, odnosno porezni broj, a za strance i država
koja ju je izdala i to nazivom »izvršni direktori«,

10.
predsjednik, zamjenici predsjednika i članovi upravnog odbora, ime i prezime
osobe s datumom rođenja, prebivalište, broj i oznaka osobne identifikacijske
isprave, odnosno porezni broj, a za strance i država koja ju je izdala, i to
nazivom »upravni odbor«,

11.
predsjednik, zamjenik predsjednika i članovi nadzornog odbora, ime i prezime
osobe s datumom rođenja, prebivalište, broj i oznaka osobne identifikacijske
isprave, odnosno porezni broj, a za strance i država koja ju je izdala, i to
nazivom »nadzorni odbor«,

12.
zastupnici, osobe ovlaštene na zastupanje prema posebnim propisima, s načinom
zastupanja, ime i prezime osobe s datumom rođenja, prebivalište, broj i oznaka
osobne identifikacijske isprave, odnosno porezni broj, a za strance i država
koja ju je izdala, i to nazivom »zastupnici«,

13.
prokuristi, vrsta prokure, opseg ovlasti iz prokure, ime i prezime osobe s
datumom rođenja, prebivalište, broj i oznaka osob­ne identifikacijske isprave,
odnosno porezni broj, a za strance i država koja ju je izdala, i to nazivom
»prokuristi«,

14.
iznos temeljnog kapitala, iznos za koji su izdane dionice te ukupni iznos
uplate za izdane dionice, odnosno preuzete uloge, i u čemu su dionice, odnosno
ulozi uplaćeni ili ukupni iznos članskih uloga, i to nazivom »temeljni
kapital/ukupni iznos članskih uloga,

15.
pravni odnosi:

a)
pravno ustrojbeni oblik te datum odluke o preoblikovanju i novi pravno
ustrojbeni oblik,

b)
datum usvajanja osnivačkog akta (društvenog ugovora, izjave o osnivanju ili
drugog akta) na temelju kojeg se vrši upis, te datum, oznaka članka koji se
mijenja, kratak opis izmjene tog akta s navođenjem tijela ili osoba koji su ga
donijeli, i to nazivom »temeljni akt«,

c)
datum usvajanja statuta, pravila te datum, oznaka članka koji se mijenja,
kratak opis izmjene tog akta s navođenjem tijela ili osoba koji se ga donijeli,
i to nazivom »statut«,

d)
ako je subjekt upisa osnovan na određeno vrijeme, vrijeme trajanja subjekta, i
to nazivom »trajanje«,

e)
promjene temeljnog kapitala, i to nazivom
»promjene temeljnog kapitala«

f)
zaključenje, promjene i prestanka poduzetničkih ugovora, i to nazivom
»poduzetnički ugovor«,

g)
priključenje i prestanak priključenja, i to nazivom »priključenje«,

h)
statusne promjene: pripajanje, spajanje, vrsta podjele te datum odluke o
statusnoj promjeni, i to nazivom »statusne promjene«,

i)
odluke stečajnog suda kao i ostale odluke suda koje se upisuju po službenoj
dužnosti, i to nazivom »odluke suda«,

j)
datum i vrsta razloga za prestanak, i to nazivom »razlozi za prestanak«,

k)
nastavljanje,

l)
prestanak subjekta upisa,

m)
ništavost društva,

n)
nastavak osnivanja dioničkog društva,

o)
prijenos dionica manjinskih dioničara,

p)
dan predaje potpune financijske isprave, uz navođenje obračunskog razdoblja
poslovne godine za koju se predaje

r)
dan predaje izvješća o stanju društva

16.
podaci o podružnicama:

a)
tvrtka ili naziv, sjedište, adresa osnivača podružnice,

b)
tvrtka ili naziv, podbroj MBS podružnice,

c)
sjedište i adresa podružnice,

d)
djelatnost i predmet poslovanja podružnice,

e)
osobe koje u podružnici zastupaju osnivača, način zastupanja, ime i prezime s datumom
rođenja, prebivalište, broj i oznaka osobne identifikacijske isprave, odnosno
porezni broj, a za strance i država koja ju je izdala,

f)
ime i prezime s datumom rođenja, prebivalište prokuriste čija je prokura
ograničena na podružnicu s brojem i oznakom osobne identifikacijske isprave
odnosno poreznim brojem, a za strance i država koja ju je izdala, i to nazivom
osoba koje u podružnici zastupaju osnivača,

17.
podaci o podružnici inozemnog osnivača:

a)
tvrtka ili naziv osnivača,

b)
sjedište i naznaku registra osnivača,

c)
predmet poslovanja osnivača,

d)
pravni oblik

e)
iznos temeljnog kapitala osnivača

f)
tvrtka ili naziv, podbroj MBS podružnice,

g)
sjedište i adresa podružnice,

h)
djelatnost i predmet poslovanja podružnice,

i)
osobe koje u podružnici zastupaju osnivača, način zastupanja, ime i prezime s
datumom rođenja, prebivalište, broj i oznaka osobne identifikacijske isprave,
odnosno porezni broj, a za strance i država koja ju je izdala,

j)
ime i prezime s datumom rođenja, prebivalište prokuriste čija je prokura
ograničena na podružnicu s brojem i oznakom osobne identifikacijske isprave
odnosno poreznim brojem, a za strance i država koja ju je izdala, i to nazivom
osoba koje u podružnici zastupaju osnivača,

18.
podaci o zadrugama,

19.
tvrtka, sjedište, adresa i predmet poslovanja trgovca pojedinca, i to nazivom
»podaci o trgovcu pojedincu«,

20.
ostali podaci o subjektu upisa,

21.
zabilježbe.

Podaci
koji čine sadržaj zahtjeva za upis navode se uporabom izraza iz šifrarnika iz
ovog Pravilnika.

Članak
20.

Prijava
i prilozi na papiru ispisuju se pisaćim strojem ili pisačem na bijelom
neprozirnom papiru veličine A4, samo s jedne strane, s lijevom marginom od
najmanje 3 cm, te ostalim marginama od najmanje 2 cm, tako da je u gornjem
desnom kutu prve stranice prazan prostor veličine najmanje 10x5 cm za potrebe
ovjere i upisivanja drugih službenih podataka od strane registarskog suda.

Prijava
i prilozi uz prijavu moraju biti ispisani crnim slovima veličine od 10 do 12
točaka, uredno, pregledno, čitljivo, bez brisanja, prekucavanja ili umetanja i
bez nepoznatih kratica. Prijava se ne smije dostavljati u preslici, te mora
biti kvalitetnog i uredno čitljivog otiska pisaćega stroja ili pisača.

Članak
21.

Elektronička
prijava može biti zaprimljena u sudski registar iz drugih informacijskih
sustava od osoba koje je ministar nadležan za poslove pravosuđa ovlastio za
slanje elektroničke prijave u sudski registar.

Sustavima
iz stavka 1 ovog članka pristupaju javni bilježnici ili osobe ovlaštene
posebnim propisima.

Uvjeti
i načini ostvarivanja elektroničke komunikacije sudskog registra i drugih
informacijskih sustava propisuju se posebnim aktom ministra nadležnog za
poslove pravosuđa.

Članak
22.

Naznaka
kojom se pobliže obilježava tvrtka ili naziv subjekta upisa upisuje se u
prijavu na isti način kako je napisana u ispravi o osnivanju bez navodnih
znakova, a preostali tekst tvrtke ili naziva upisuje se malim slovima, s time
da se preostali tekst i pravno ustrojbeni oblik subjekta upisa unosi malim
slovima punim riječima ili kraticom (primjerice: d. d.).

Odredba
stavka 1. ovoga članka važi i za skraćenu tvrtku ili naziv.

Tekst
tvrtke ili naziva može sadržavati najviše tisućudvadesetičetri(1024) znaka, a skraćene
tvrtke ili naziva najviše petstodvanaest(512) znakova. Tekst prijevoda tvrtke
ili naziva može sadržavati najviše tisućudvadesetičetri(1024) znaka, a tekst
prijevoda skraćene tvrtke ili skraćenoga naziva najviše petstodvanaest(512)
znakova.

6.
UPIS I PROVEDBA UPISA U REGISTAR

Članak
23.

Sudski
savjetnik ili drugi ovlašteni sudski službenik pregledava prijavu i priložene
dokaze, te izrađuje nacrt rješenja o upisu u registar s prilogom (u daljnjem
tekstu: rješenje o upisu) ili nacrt zaključka.

Prilog
iz stavka 1. ovoga članka je sastavni dio rješenja o upisu i sadrži podatke
redoslijedom propisanim člankom 19. ovog Pravilnika.

Članak
24.

Sudski
savjetnici ili drugi ovlašteni sudski službenici prije podnošenja spisa
registarskom sucu ispituju sadržaj prijave i priloga, zahtjeva priopćenja i
drugih podnesaka predlagatelja, drugih sudionika postupka, sudova i tijela te
odluke registarskog suda, je su li u upisnike ili pomoćne evidencije valjalo
upisani svi podaci, a ako se radi o zahtjevu za promjenu upisanih podataka,
usporedit će sadržaj prijave sa upisanim podacima u glavnoj knjizi.

Sudski
savjetnici ili drugi ovlašteni sudski službenici koji su određeni za vođenje
postupka pripremaju i nacrte odluka suda, prijave i priloge zajedno sa nacrtom
odluka dostavljaju sucu uz novo ustrojeni ili prethodni spis.

Kada
sudac utvrdi da se s registarskim podnescima nije propisano postupalo u
prijamnoj pisarnici, naredit će da se poduzmu propuštene radnje. U skladu s
time postupit će kada uz prijavu i priloge nije dostavljen registarski spis
potreban za rješavanje registarskog predmeta.

Kada
sudac utvrdi da registarski sud nije nadležan za postupanje po prijavi za upis,
naložit će savjetniku ili ovlaštenom sudskom službeniku da izradi nacrt
rješenja kojim će se sud oglasiti nenadležnim.

Nalog
da se prijava i prilozi dostave nadležnom registarskom sudu sudac će dati
savjetniku ili ovlaštenom sudskom službeniku nakon što utvrdi da je rješenje
kojim se oglasio nenadležnim pravomoćno.

Članak
25.

Nalozi
i naredbe registarskog suca moraju sadržavati jasne upute koje se odnose na
postupanje sa spisom, na naloge sudionicima postupka da u određenom roku
otklone ili dopune nedostatke u prijavi ili dokazima, odnosno da pribave
odgovarajuće dokaze te druge naloge glede upravljanja postupka.

Postupak
usuglašavanja rješenja s podacima upisanim u registar i ispravak rješenja o
upisu provodi se po pravilima iz članka 58 Zakona o sudskom registru (»Narodne
novine« 1/95., 57/96., 1/98., 30/99., 45/99., 54/05. i 40/07.),

Sudac
će ocijeniti treba li sadržaj ispravaka javno objaviti te će u skladu s time
izdati naloge ovlaštenim sudskim službenicima.

Članak
26.

Kada
se u skladu sa Zakonom provode upisi po službenoj dužnosti sudac će, nakon
pregledavanja zahtjeva ovlaštenih osoba ili tijela te odluka sudova ili drugih
ovlaštenih tijela, utvrditi jesu li ispunjene pretpostavke za upis po službenoj
dužnosti, pa će u skladu s time naložit će provedbu upisa točno određenog
sadržaja.

Ako
su u postupku upisa potrebna očitovanja subjekta upisa ili se subjektu upisa
izriču nalozi glede određenog postupanja, odnosno poduzimanja radnji prije
donošenja odluka, sudac će sudskim savjetnicima ili ovlaštenim sudskim
službenicima odrediti rokove provedbe, te druge naloge glede upravljanja sa
spisom.

Kada
sudac utvrdi da nisu ispunjene pretpostavke za upis po službenoj dužnosti
naložit će sudskom savjetniku ili ovlaštenom sudskom službeniku izradu nacrta
rješenja, u kojem će navesti razloge zbog kojih nema osnova za upis po
službenoj dužnosti, odnosno zbog kojih se postupak upisa obustavlja.

Članak
27.

Kada
sudac utvrdi da je prijavu ili priloge potrebno ispraviti, odnosno dopuniti,
sudac daje nalog, da se predlagatelj u određenom roku zaključkom pozove radi
ispravljanja ili dopune.

Članak
28.

Nakon
što pregleda prijavu, dokaze uz prijavu i nacrt rješenja, te utvrdi osnovanost
upisa, sudac ručno potpisuje rješenje o upisu.

Kada
odluči da je upis izvršen donošenjem rješenja, sudac istodobno s potpisom
rješenja iz stavka 1. ovoga članka elektronički potpisuje upis u glavnoj knjizi
u elektroničkom obliku i daje nalog za daljnje postupanje sa spisom.

Kada
odluči da se upis u registar provede nakon pravomoćnosti rješenja o upisu,
sudac elektronički potpisuje upis u glavnoj knjizi u elektroničkom obliku odmah
po utvrđivanju pravomoćnosti tog rješenja i daje nalog za daljnje postupanje sa
spisom.

Članak
29.

Spis
i rješenje o upisu s nalogom za daljnje postupanje sa spisom predaje se sudskom
savjetniku ili ovlaštenom sudskom službeniku.

Sudski
savjetnik ili ovlašteni sudski službenik propisane isprave odlaže u zbirku
isprava.

Rješenje
o upisu dostavlja se bez odgode predlagatelju i drugim sudionicima, a sudski
savjetnik ili ovlašteni sudski službenik rješenje o upisu na papiru odlaže u
zbirku isprava.

U
slučaju iz stavka 3. članka 28. ovoga Pravilnika, sudski savjetnik ili
ovlašteni sudski službenik rješenje o upisu odlaže u zbirku isprava nakon
pravomoćnosti.

Po
nalogu suca sudski savjetnik ili ovlašteni sudski službenik provodi i
pretvaranje isprava koje se ulažu u zbirku isprava u elektronički oblik.

Nakon
što provede radnje iz ovoga članka, sudski savjetnik ili ovlašteni sudski
službenik svojim potpisom i datumom potvrđuje izvršenje naloga za daljnje
postupanje sa spisom.

Članak
30.

Svakom
upisu u glavnu knjigu, osim MBS, dodjeljuje se i redni broj upisa počevši od
jedan kod prvog upisa u glavnu knjigu vođenu po odredbama ovoga Pravilnika.

Uz
svaki upis u glavnu knjigu upisuje se i datum i vrijeme upisa, te broj
registarskog suda prema šifrarniku trgovačkih sudova.

Redni
broj upisa podružnice dodjeljuje se na način propisan stavkom 1. ovog članka.

Članak
31.

U
glavnu knjigu i upisnik sudskog registra Tt vođenih u elektroničkom obliku,
umjesto teksta, podaci propisani zakonom i ovim Pravilnikom upisuju se uporabom
šifri određenih za pojedini podatak.

Članak
32.

Osim
registarskih podataka, registarski sud u elektroničkom obliku vodi i podatke
koji se koriste u statističko-evidencijske svrhe, a mogu se, na poseban zahtjev
staviti na raspolaganje osobama i tijelima propisanim člankom 17. Zakona o
sudskom registru (»Narodne novine«, broj 1/95, 57/96, 1/98, 45/99, 54/05 i
40/07).

Članak
33.

Prilikom
vođenja glavne knjige i upisnika sudskog registra Tt u elektroničkom obliku
koriste se šifrarnici, posebni propisi koji uređuju predmet poslovanja,
standardi, norme, tehnički propisi i slično (u daljnjem tekstu: šifrarnik).
Podaci iz šifrarnika utvrđuju se na hrvatskome jeziku, odnosno na izvornom
jeziku latiničnim pismom, ako je podatak iz stranog jezika.

Članak
34.

Prilikom
vođenja glavne knjige i upisnika sudskog registra Tt u elektroničkom obliku,
koriste se sljedeći hrvatski i međunarodni standardi, norme, klasifikacije i
šifrarnici:

1.
Oznake za predstavljanje imena država (ISO 3166Codes for representation of names
of countries)

2.
Oznake za predstavljanje valuta i novca (ISO 4217Codes for representation of
currencies and funds)

3.
Oznake za predstavljanje jezika (ISO 639 - Codes for representation of names of
languages),

4.
Oznake i nazivi županija, gradova i općina u Republici Hrvatskoj utvrđenih
prema Zakonu o područjima županija, gradova i općina,

5.
Šifre i nazivi naselja u Republici Hrvatskoj utvrđenih od Državne geodetske
uprave,

Članak
35.

Prilikom
vođenja glavne knjige i upisnika sudskog registra Tt, u elektroničkom obliku
koriste se šifrarnici koji čine sastavni dio ovog Pravilnika.

Pomoćni
šifrarnici se uređuju posebnim aktom ministra nadležnog za poslove pravosuđa te
se mijenjaju odnosno dopunjuju u skladu s pozitivnim propisima i tehničkim
unapređenjima.

Članak
36.

Svaki
subjekt upisa podnosi registarskom sudu prijavu za upis pripajanja.

Kada
se subjekt upisa pripaja drugom subjektu, čije je sjedište na području drugog
registarskog suda, prijave za upis pripajanja pod­nose se registarskim sudovima
kod kojih su upisani subjekti.

Registarski
sud subjekta koji se pripaja donosi rješenje o upisu pripajanja, pripajanje
upisuje u registar, primjerak rješenja o upisu dostavlja registarskom sudu kod
kojeg je upisan preuzimatelj (u daljnjem tekstu: registarski sud preuzimatelja)
i upisuje zabilježbu u dio upisa »zabilježba«, da će pripajanje biti
pravovaljano nakon što se upiše kod registarskog suda preuzimatelja.

Nakon
što dobije primjerak rješenja o upisu pripajanja od registarskog suda kod kojeg
je upisan subjekt koji se pripaja, registarski sud preuzimatelja donosi
rješenje o upisu pripajanja, upisuje ga u registar i u dio upisa »zabilježba«,
naznačuje naziv registarskog suda pripojenog subjekta i njegov MBS.

Registarski
sud preuzimatelja dostavit će registarskom sudu pripojenog subjekta primjerak
svog rješenja o obavljenom upisu pripajanja.

Nakon
primitka rješenja iz stavka 3. ovoga članka, registarski sud u kojemu je upisan
subjekt koji se pripaja upisat će, po službenoj dužnosti, u dio upisa
»zabilježba« kada je pripajanje upisano kod registarskog suda preuzimatelja,
izvršiti brisanje pripojenog društva i dostaviti zbirku isprava na papiru, bez
omota registarskom sudu koji je proveo upis pripajanja.

Članak
37.

Kada
se više subjekata upisa sa sjedištem na području različitih registarskih sudova
spaja u novi subjekt koji se time osniva, rješenje o upisu subjekta koji
nastaje spajanjem donosi registarski sud na čijem području je sjedište tog
subjekta. Na upis spajanja na odgovarajući se način primjenjuju odredbe stavka
5. i 6. članka 36. ovoga Pravilnika.

Članak
38.

Kada
društvo, odnosno subjekt upisa prestane postojati podjelom na dva ili više
novih društava, odnosno subjekata upisa koja se osnivaju radi provođenja
razdvajanja, odnosno razdvajanja na nova ili društava koja već postoje, a
sjedište novih društava ili društava koja već postoje, odnosno novih subjekata
upisa ili subjekata upisa koji već postoje, su na području drugog registarskog
suda (ili drugih registarskih sudova), prijava za upis podjele podnosi se
registarskom sudu kod kojega je upisano društvo ili subjekt koji se dijeli.

Taj
sud donosi rješenje o upisu podjele, podjelu upisuje u registar, a primjerak
rješenja s prijavom i prilozima dostavlja registarskom sudu na čijem je
području sjedište novog društva, odnosno subjekta upisa.

Pri
upisu novog subjekta upisa zabilježit će se da je subjekt upisa osnovan
odvajanjem ili razdvajanjem, uz naznaku naziva i registarskog uloška s MBS
subjekta upisa koji se dijeli.

Registarski
sud koji je donio rješenje o podjeli društva ili subjekta upisa razdvajanjem,
brisat će se iz sudskog registra po službenoj dužnosti društvo koje se dijeli.

Članak
39.

Kada
se zbog promjene sjedišta subjekta upisa mijenja registarski sud, registarski
sud novog sjedišta će prije nego što donese rješenje o upisu promjene sjedišta
uputiti zahtjev registarskom sudu dosadašnjeg sjedišta subjekta upisa, da mu
dostavi zbirku isprava.

Na
zahtjev iz stavka 1. ovoga članka registarski sud dosadašnjeg sjedišta
dostavlja zbirku isprava bez omota.

Registarski
sud novog sjedišta donosi rješenje o upisu promjene sjedišta s navođenjem istog
MBS pod kojim je upisano osnivanje subjekta, te primjerak rješenja o upisu
dostavlja registarskom sudu dosadašnjeg sjedišta.

Registarski
sud dosadašnjeg sjedišta subjekta upisa na zadržanom omotu zbirke isprava i na
omotu registarskog uloška upisuje bilješku s nazivom registarskog suda novog
sjedišta i ulaže rješenje o upisu promjene sjedišta u omot zbirke isprava.

Članak
40.

Registarski
sud osnivača podružnice dostavlja registarskom sudu sjedišta podružnice
primjerak prijave za upis s prilozima, izvornik ili ovjereni primjerak rješenja
o upisu i stavlja zabilježbu o nazivu registarskog suda sjedišta podružnice u
dio upisa »zabilježba«. Registarski sud sjedišta podružnice dostavljene isprave
iz stavka 1. ovoga članka vodi u registarskom ulošku glavne knjige vođene na
papiru pod istim podbrojem MBS podružnice pod kojim je upisan kod registarskog
suda osnivača podružnice.

7.
BRISANJE I PROMJENA PODATAKA SUBJEKTA UPISA PO SLUŽBENOJ DUŽNOSTI

Članak
41.

U
slučaju brisanja i promjene podataka subjekta upisa po službenoj dužnosti,
sudac će nakon zaprimanja zahtjeva ovlaštene osobe ili tijela iz članka 63.
Zakona o sudskom registru (»Narodne novine« 1/95., 57/96., 1/98., 30/99.,
45/99., 54/05. i 40/07.), naložiti sudskom savjetniku ili ovlaštenom službeniku
izradu nacrta zaključka koji mora sadržavati poziv subjektu upisa da u
određenom roku podnese prijavu za izmjenu upisanih podataka i pravne posljedice
ne postupanja po zaključku, kao i uputu o pravu očitovanja na zaključak u istom
roku.

Kada
sudac utvrdi da zahtjev za brisanje ili promjenu upisanih podataka nije osnovan
naložit će sudskom savjetniku ili ovlaštenom sudskom službeniku izradu nacrta
rješenja o odbijanju zahtjeva, a ako su razlozi navedeni u očitovanju subjekta
upisa osnovani, naložit će izradu nacrta rješenja o obustavi postupka.

Ako
sudac prihvati izrađeni nacrt rješenja potpisat će ga svojeručno i naložiti
njegovu dostavu subjektu upisa i podnositelju zahtjeva.

Rješenje
o odbijanju zahtjeva, odnosno rješenje o obustavi postupka brisanja i promjene
podataka subjekta upisa savjetnik ili ovlašteni sudski službenik nakon
pravomoćnosti, a po nalogu suca odlaže u zbirku isprava.

Članak
42.

Sudski
savjetnik ili ovlašteni sudski službenik izrađuje po nalogu suca rješenje o
brisanju ili o promjeni podataka u registru zajedno s prilogom za upis u glavnu
knjigu.

Bude
li sudac prihvatio izrađeni nacrt rješenja i priloga rješenje će svojeručno
potpisati. Spis i rješenje dostavit će ovlaštenom sudskom službeniku s nalogom
za postupanje do pravomoćnosti rješenja.

Po
pravomoćnosti rješenja ovlašteni sudski službenik dostavit će sucu spis i
rješenje radi upisa u registar. Upis će postati pravovaljan kada sudac rješenje
elektronički potpiše u glavnoj knjizi u elektroničkom obliku.

8.
UPIS PRESTANKA SUBJEKTA UPISA

Članak
43.

Kada
sudac po službenoj dužnosti pokreće postupak upisa raz­loga za prestanak
društva navedenih u članku 367. stavak 1. točka 1. Zakona o trgovačkim
društvima (»Narodne novine« broj 113/93, 34/99., 121/99., 52/00., 118/03. i
107/07.), naložit će sudskom savjetniku ili službeniku da izradi nacrt
zaključka kojim se poziva subjekt upisa da u roku od 15 dana podnese prijavu, a
ako ne postupi po prvom pozivu, sudac će naložiti izradu nacrta zaključka kojim
se subjekt upisa ponovno poziva na podnošenje prijave u novom roku te će
odrediti sadržaj upozorenja na pravne posljedice, ako subjekt upisa ne postupi
po nalogu suda.

Članak
44.

Ako
sudac utvrdi da postoje razlozi za prestanak subjekta upisa, naložit će sudskom
savjetniku ili ovlaštenom sudskom službeniku da izradi nacrt rješenja o upisu
nastanka razloga za prestanak subjekta upisa.

Kada
sudac prihvati nacrt rješenja iz stavka 1. ovog članka svojeručno će ga
potpisati, a spis i rješenje će dostaviti ovlaštenom sudskom službeniku s
nalogom za daljnje postupanje do pravomoćnosti rješenja.

Po
pravomoćnosti toga rješenja sudac će rješenje elektronički potpisati u glavnoj
knjizi registra u elektroničkom obliku.

Članak
45.

Ako
sudac utvrdi da nema osnova za upis razloga za prestanak subjekta upisa,
naložit će sudskom savjetniku ili ovlaštenom sudskom službeniku da izradi nacrt
rješenja o obustavi postupka.

Rješenje
iz stavka 1. ovog članka sudac svojeručno potpisuje, s nalogom savjetniku ili
sudskom službeniku za daljnje postupanje sa spisom.

Članak
46.

Kada
se upis obavlja temeljem odluka koje se po posebnom zakonu obvezno upisuje u
sudski registar, sudac pregledava te odluke i sudskom savjetniku ili ovlaštenom
sudskom službeniku daje nalog za izradu nacrta odluke za upis.

Članak
47.

Po
pravomoćnosti rješenja o zaključenju stečajnog postupka, ako se ne radi o
zaključenju stečajnog postupka na osnovI pravomoćnog rješenja o potvrdi
stečajnog plana, sudski savjetnici ili ovlašteni sudski službenici pripremaju
nacrte rješenje o brisanju subjekta s prilogom, koja sudac pregledava, a kada
utvrdi da su ispunjeni uvjeti za upis brisanja subjekta upisa, rješenje
istodobno svojeručno i elektronski potpisuje.

Članak
48.

Sudski
savjetnici ili drugi ovlašteni sudski službenici izrađuju nacrte rješenja o
pokretanju postupka brisanja subjekta upisa nakon zaključene likvidacije.

Po
pravomoćnosti rješenje iz stavka 2.ovog članka sudac rješenje svojeručno potpisuje
elektronički u glavnoj knjizi u elektroničkom obliku i daje nalog za daljnje
postupanje sa spisom.

Članak
49.

Po
pravomoćnosti presude o prestanku subjekta upisa koja je dostavljena registru,
sudski savjetnik ili drugi ovlašteni sudski službenik izrađuje nacrt rješenja o
nastanku razloga za prestanak subjekta upisa.

Ako
sudac utvrdi da je nacrt rješenja i priloga podoban za upis, istodobno ga
svojeručno i elektronički potpisuje u glavnoj knjizi.

Članak
50.

Nakon
pregleda zahtjeva za brisanje zaprimljenog od nadležnog tijela za porezne
poslove ili ako utvrdi da subjekt upisa tri godine uzastopno ne postupa po
zakonskoj obavezi predaje svojih financijskih isprava, niti isprave dostavlja
registru u roku od 6 mjeseci nakon što je registarski sud objavio pokretanje
postupka brisanja, a u tom roku nije ni učinio vjerojatnim da ima imovinu,
sudac daje savjetniku ili ovlaštenom sudskom službeniku naredbu da izradi nacrt
odluke o pokretanju postupka brisanja i provedbu upisa brisanja subjekta upisa
koji nema imovinu s točno određenim sadržajem razloga brisanja.

Ako
subjekt upisa, u zakonskom roku, učini vjerojatnim da ima imovinu sudac daje
sudskom savjetniku ili ovlaštenom sudskom službeniku naredbu za izradu nacrta
rješenja o obustavi postupka brisanja, koja sadrži i razloge obustave.

Postupak
upisa brisanja obavljenog upisa ili likvidacije nad naknadno pronađenom
imovinom provodi se po pravilima postupka u registarskim stvarima, odnosno
pravilima izvanparničnog postupka.

9.
POSTUPANJE REGISTARSKOG SUDA PO PRAVOMOĆNOJ PRESUDI KOJOM SE UTVRĐUJE NIŠTAVOST
UPISA I TUŽBI ZA UTVRĐIVANJE NIŠTAVOSTI DRUŠTVA

Članak
51.

Nakon
što sudac utvrdi da je presuda kojom je utvrđena ništavost upisa pravomoćna,
naložit će sudskom savjetniku ili ovlaštenom sudskom službeniku izradu nacrta
rješenja o upisu brisanja.

Ako
je pravomoćnom presudom utvrđena ništavost upisa osnivanja subjekta, sudac će
sudskom savjetniku ili ovlaštenom sudskom službeniku naložiti izradu nacrta
rješenja o upisu zabilježbe. Nakon što pregledom nacrta rješenja utvrdi da je
sudski savjetnik ili ovlašteni sudski službenik pravilno sastavio rješenje o
upisu ove zabilježbe sudac će naložiti zabilježbu ništavosti upisa osnivanja u
registarskom ulošku subjekta upisa te će istodobno sa svojeručnim potpisom
rješenja, zabilježbu i elektronički potpisati u glavnoj knjizi u elektroničkom
obliku i dati naredbu o dostavljanju tog rješenja subjektu upisa,radi otvaranja
postupka likvidacije ili stavljanja prijedloga za otvaranje stečajnog postupka.

Članak
52.

Prije
zabilježbe spora po tužbi za utvrđivanje ništavosti društva sudac će naložiti
sudskom savjetniku ili ovlaštenom sudskom službeniku da u odgovarajućem sudskom
upisniku provjeri je li dostavljena tužba podnesena i dati naredbu za izradu
nacrta rješenja o upisu zabilježbe spora.

Ako
je sud pravomoćno odbio tužbeni zahtjev za utvrđivanje ništavosti društva te
ako društvo zahtjeva brisanje zabilježbe spora, sudac će naložiti sudskom
savjetniku ili ovlaštenom sudskom službeniku da izradi nacrt rješenja o
brisanju zabilježbe, a nakon pregleda nacrta rješenja, istodobno će s potpisom
rješenja u glavnoj knjizi brisanje zabilježbe spora i elektronički potpisati.

Kada
je donesena pravomoćna presuda kojom je utvrđeno da je društvo ništavo, sudac
daje sudskom savjetniku ili ovlaštenom sudskom službeniku naredbu za izradu
nacrta rješenja o upisu ništavosti društva.

Upis
se provodi u glavnoj knjizi u elektroničkom obliku na registarskom ulošku
subjekta upisa.

Članak
53.

U
glavnu knjigu upisuju se zabilježbe o zabranama, ograničenjima, privremenim
mjerama, odluke stečajnog suca koje se upisuju po službenoj dužnosti, odlukama
o izrečenim kaznama te o drugim podacima koji se odnose na subjekt upisa,
postupak pred sudom ili drugim tijelima, u skladu sa zakonom. Uz podatak za
koji je u glavnoj knjizi upisano brisanje upisuje se datum brisanja.

Članak
54.

U
postupku upisa u registar mogu se uporabiti štambilji: 1. nalog za upis u
registar, 2. bilješka o ovjeri, 3. upis brisanja subjekta, 4. otvaranje
likvidacije, 5. otvaranje stečajnog postupka, 6. zaključenje likvidacije, 7.
zaključenje stečajnog postupka i 8. druge štambilje za koje registarski sud
ocijeni da se mogu rabiti u postupku upisa.

10.
OBJAVA PODATAKA

Članak
55.

Registarski
sud dostavlja, radi objave, »Narodnim novinama«, sadržaj upisanih podataka za
svaki subjekt upisa, navodeći tvrtku ili naziv subjekta upisa, njegovo
sjedište, MBS i datum upisa.

11.
POSTUPAK S PRAVNIM LIJEKOVIMA

Članak
56.

Kada
je podnesena žalba protiv rješenja o upisu na temelju kojeg je proveden upis u
glavnoj knjizi upisuje se zabilježba o podnošenju žalbe u dio upisa
»zabilježbe« po službenoj dužnosti. O odlukama višeg suda registarski sud
upisuje zabilježbu u dio upisa »zabilježba«.

Datum
pravomoćnosti upisuje se u registar bez odgađanja.

Članak
57.

Kada
je podnesena žalba, registarski sud dostavlja drugostupanjskom sudu, žalbu,
osporeno rješenje i dio zbirke isprava koji se odnosi na osporeni upis. Nakon
donošenja odluke o podnesenoj žalbi isprave koje su bile izdvojene ponovno se
ulažu u zbirku isprava.

Članak
58.

Ako
je drugostupanjski sud u svom rješenju odredio sadržaj upisa u registar, sudac
daje nalog sudskom savjetniku ili ovlaštenom sudskom službeniku da izradi nacrt
rješenja opisu, a nakon što utvrdi da je nacrt rješenja u suglasju sa sadržajem
upisa određenog u drugostupanjskom rješenju, istodobno s potpisom toga rješenja
elektronički će potpisati upis u glavnu knjigu.

Sudac
će naložiti brisanje provedenog upisa kada drugostupanjski sud svojom odlukom
ukine rješenje prvostupanjskog suda i dati nalog za izradu novog nacrta
rješenja.

12.
UPISNICI I POMOĆNE EVIDENCIJE

Članak
59.

U
upisnik sudskog registra Tt upisuju se zaprimljeni zahtjevi, priopćenja i drugi
podnesci predlagatelja, drugih sudionika, osoba, sudova i tijela, te odluke
registarskog suda.

U
upisnik sudskog registra Tt upisuju se sljedeći podaci 1. poslovni broj, 2.
MBS, ako postoji, 3. datum primitka, 4. predmet upisa 5. o predlagatelju, 6. o
sudioniku, 7. o sucu ili sudskom savjet­niku ili ovlaštenom sudskom službeniku
kojem je spis dodijeljen u rad, 8. o zaključku, 9. o ročištu, 10. o ustupanju
predmeta, 11. o podnescima predlagatelja i drugih sudionika, 12. o primljenom
ispravku ili dopuni prijave ili priloga, 13. o nalogu za upis, 14. o
zaprimljenim financijskim ispravama 15. o zaprimljenim popisima po članku 410.
stavku 2. i 3. Zakona o trgovačkim društvima 16. o zaprimljenim izvješćima o
stanju društva, 17. o rješenju: - o obustavi, - o upisu, - o povlačenju, - o
odbacivanju, - o odbijanju, - o ispravku, 18. datum upisa, 19. o otpremi oglasa
u »Narodne novine«, 20. o datumu objave 21. o otpremi odluke, 22. o žalbi, 23.
o rješenju po žalbi: - odbijeno, - odbačeno, - ukinuto i vraćeno na ponovni
postupak, - ukinuto i odbačena prijava, - preinačeno, 24. o drugim odlukama
državnih tijela, 25. o tužbi za utvrđenje ništavosti društva, 26. o pravomoćnoj
presudi povodom tužbe za utvrđenje ništavosti društva, 27. o nastavku stečajnog
postupka radi naknadne diobe, 28. o nastavku likvidacijskog postupka povodom
naknadno pronađene imovine, 29. o pravomoćnosti rješenja o brisanju, 30. o
datumu brisanja 31. primjedba, 32. ostalo.

Članak
60.

Osim
upisnika iz članka 59. ovoga Pravilnika, registarski sud vodi i upisnik sudskog
registra za razne predmete R3 u koji se upisuju podnesci, odnosno predmeti
dostavljeni registarskom sudu, ako se ne odnose na upis konkretnog subjekta
upisa u glavnu knjigu.

Članak
61.

Upisnici
i pomoćne evidencije vode se u elektroničkom obliku.

13.
PRIJEPISI, KOPIJE, IZVACI I POTVRDE

Članak
62.

Registarski
sud, uz potpis ovlaštenog sudskog službenika, izdaje ovjerene prijepise i
preslike, izvatke, te potvrde o podacima upisanim u registru, uz naplatu.

Prijepisi
i preslike iz zbirke isprava izdaju se na papiru u formatu A4.

Članak
63.

Potvrda
o podacima iz registra sadrži: oznaku da se radi o potvrdi, naziv registarskog
suda, broj upisnika pod kojim se izdaje potvrda, podatke koji se upisuju,
mjesto i datum izdavanja, pečat suda i potpis suca ili ovlaštenog sudskog službenika.

Članak
64.

Izvadak
iz registra (u daljnjem tekstu: izvadak) sadrži u pravilu, podatke upisane u
glavnoj knjizi koji važe na dan izdavanja.

Uvid
u zbirku isprava vođenu na papiru može se obaviti samo u prostorijama sudskog
registra u prisutnosti ovlaštenog sudskog službenika.

Na
poseban zahtjev može se dati izvadak s podacima za određeno vremensko razdoblje
ili povijesni izvadak koji sadrži sve upisane podatke od dana upisa osnivanja
do dana izdavanja. Izvadak iz stavka 3. ovoga članka sadrži naznaku da se radi
o povijesnom izvatku odnosno o izvatku na dan ili za određeno vremensko
razdoblje.

Članak
65.

Izvadak
sadrži: MBS, tvrtku ili naziv, skraćenu tvrtku ili naziv subjekta upisa sa
sjedištem i adresom, upisane podatke (predmet poslovanja, članovi društva,
uprava, nadzorni odbor, prokurist, temeljni kapital, pravni odnosi itd.) s
rednim brojem upisa ispred svakog podatka i datumom kada je taj upis proveden.

Na
kraju izvatka ispisuju se podaci o svim upisima počevši od rednog broja jedan
(1) i to: a) redni broj upisa, b) poslovni broj iz upisnika sudskog registra Tt
pod kojim je doneseno rješenje o upisu, c) datum upisa i d) naziv registarskog
suda koji je proveo upis.

Članak
66.

Podaci
iz registra ispisuju se na izvatku redoslijedom propisanim člankom 19. ovoga
Pravilnika.

Ispred
svakog podatka na izvatku navodi se redni broj upisa. Podatak koji je prestao
važiti označava se na izvatku stavljanjem oznake » #« ispred tog podatka, a na
kraju zadnje stranice izvatka stavlja se naznaka sljedećeg sadržaja: »Napomena:
podaci označeni s » #« prestali su važiti.«.

Članak
67.

Izvadak,
te ovjereni prijepis i preslika sadrže bilješku o ovjeri koja se stavlja
štambiljom. Bilješka o ovjeri prijepisa i preslike sadrži: izreku o tome da je
prijepis ili preslika istovjetna izvorniku, naziv registarskog suda, mjesto i
datum izdavanja, broj upisnika pod kojim je prijepis ili preslika izdana, a
bilješku uz pečat registarskog suda mora potpisati sudac ili ovlašteni sudski
službenik.

Izvadak
iz glavne knjige registra ovjerava se pečatom i potpisom suca odnosno
ovlaštenog sudskog službenika.

Članak
68.

Javni
bilježnik kojem su dostupni podaci u glavnoj knjizi ima iste ovlasti i obveze
kao i ovlašteni sudski službenik.

Prijepise,
preslike, izvatke i potvrde javni bilježnik ovjerava u skladu s odredbama
Zakona o javnom bilježništvu.

14.
DOSTUPNOST PODATAKA UPISANIH U REGISTRU

Članak
69.

Neprekidnost
rada elektroničkog sustava registra i tehnička sredstva potrebna za dostupnost
elektroničkih podataka registra osigurava ministarstvo nadležno za poslove
pravosuđa.

Članak
70.

Jedinstvenu
bazu iz članka 5. ovoga Pravilnika vodi predsjednik Visokog trgovačkog suda
Republike Hrvatske.

Voditelj
jedinstvene baze podataka sudskog registra dužan je na poseban zahtjev
ovlaštenih osoba, pripremiti, odnosno omogućiti izvješća o broju i vrsti
subjekata upisanih u registar, te o drugim pitanjima na temelju podataka iz
registra, osim onih podataka koji se mogu uskratiti temeljem posebnih propisa.

Članak
71.

Dostupnost
jedinstvenoj bazi podataka iz članka 5. ovoga Pravilnika mora se omogućiti 24
sata dnevno i svakog dana u godini, osim u dane održavanja, odnosno provjere
rada sustava.

15.
SIGURNOST I ČUVANJE PODATAKA

Članak
72.

Mjere,
sredstva i uvjeti osiguranja, pohranjivanja i zaštite podataka iz jedinstvene
baze podataka iz članka 5. ovoga Pravilnika i pomoćnih evidencija određuje
podzakonskim aktom ministar nadležan za poslove pravosuđa.

Članak
73.

Predsjednik
Visokog trgovačkog suda Republike Hrvatske, ministarstvo nadležno za poslove pravosuđa
i registarski sudovi dužni su provoditi mjere osiguranja i zaštite
pohranjivanja podataka iz glavne knjige, zbirke isprava, upisnika i pomoćnih
knjiga i evidencija u elektroničkom obliku te provoditi mjere održavanja i
provjere ispravnosti rada elektroničkog sustava u skladu propisom iz članka 72.
ovoga Pravilnika.

Svaki
prijenos elektroničkim putem mora biti šifriran.

Javni
bilježnici i osobe ovlaštene posebnim propisom pri prijenosu podataka moraju
koristiti certifikate koje je izdala ovlaštena pravna osoba registrirana za
izdavanje certifikata i elektroničke sustave uspostavljene isključivo u svrhu
prijenosa podataka u ili iz registra, s automatskim, višestupnim postupkom
utvrđivanja autorizacije.

Članak
74.

Predsjednik
trgovačkog suda određuje sredstva zaštite i ovlaštene osobe za provedbu zaštite
pristupa elektroničko-komunikacijskom sustavu za vođenje registra.

Mjere,
uvjeti i sredstva zaštite smatraju se službenom tajnom i za njihovu uporabu i
rukovanje odgovaraju predsjednik suda, suci, sudski savjetnici i sudski
službenici.

16.
PRIJELAZNE I ZAVRŠNE ODREDBE

Članak
75.

Subjekti
upisa koji su upisani u sudskom registru i sudskom registru ustanova po
dosadašnjim propisima, podnose prijavu za upis usklađenja u skladu s člankom
16. ovoga Pravilnika, ako zakonom nije drukčije propisano. Donošenjem rješenja
o upisu usklađenja registarski sud dodjeljuje subjektu upisa MBS. Registarski
sud prilikom upisa usklađenja upisuje i naziv dosadašnjeg registarskog suda
zajedno s brojem dosadašnjeg registarskog uloška (RUL). Na omot dosadašnje
zbirke isprava i dosadašnjeg registarskog uloška crvenom vodoravnom crtom
precrtava se dosadašnji broj registarskog uloška (RUL) i ispod njega upisuje
MBS. Dosadašnja zbirka isprava i dosadašnji registarski uložak ulažu se zajedno
sa svojim omotima u novoosnovanu zbirku isprava i novoosnovani registarski
uložak glavne knjige vođene u pisanom obliku, a odgovarajući podaci o ulaganju
dosadašnje zbirke isprava i dosadašnjeg registarskog uloška upisuju se u popis
na unutarnjim stranicama omota.

Članak
76.

Prilikom
upisa usklađenja subjekata upisa iz članka 636. i 637. stavka 1. i 2. Zakona o
trgovačkim društvima (»Narodne novine«, broj 111/93), registarski sud neće uz
prijavu za upis usklađenja zatražiti isprave iz članka 187. stavka 2. točke 1.
o preuzimanju dionica i točki 2., 3., 4., 6. i 7., te članka 394. stavka 5.
točaka 3., 4., 5. i 8. istoga Zakona, ako su odgovarajuće isprave prilikom
upisa osnivanja bile podnesene sudu. Prijavu za upis usklađenja ovjerava javni
bilježnik. Uz prijavu za upis pretvorbe i pretvorbom nastalog trgovačkog
društva prilažu se isprave prema odredbi stavka 1. ovoga članka i odluka o
pretvorbi, suglasnost Hrvatskog fonda za privatizaciju na odluku o pretvorbi
ili potvrda Hrvatskog fonda za privatizaciju, ako se radi o subjektu upisa čija
je vrijednost do 5.000.000,00 DEM obračunata u kunama po srednjem tečaju
Narodne banke Hrvatske, te dokaz o izvršenoj pretvorbi. Prijavu za upis
pretvorbe ovjerava javni bilježnik.

Članak
77.

Podaci
upisani u sudskom registru ustanova prenijet će se u glavnu knjigu iz ovoga
Pravilnika.

1.
redni broj:

2.
MBS:

3.
datum primitka:

4.
zahtjev:

5.
predlagatelj:

6.
sudionik:

7.
sudac ili sudski savjetnik:

8.
ročište:

9.
zaključak:

10.
ustupanje predmeta:

11.
primljen ispravak ili dopuna:

12.
nalog za upis:

13.
rješenje: -o obustavi: - o upisu: - o povlačenju: - o odbacivanju: - o
odbijanju: - o ispravku:

14.
otprema za oglas:

15.
žalba:

16.
datum upisa:

17.
rješenje po žalbi: - odbačeno: - odbijeno: - ukinuto i vraćeno na ponovni
postupak: - ukinuta i odbačena prijava: - preinačeno:

18.
presuda kojom je utvrđena ništavnost upisa:

19.
ostalo:

Na
prijenos podataka iz stavaka 1. ovoga članka odgovarajuće se primjenjuju
odredbe ovoga Pravilnika o upisu u glavnu knjigu.

Članak
78.

Preslike
cjelovitih isprava i podataka, koji su nastali nakon usklađivanja s odredbama
Zakona o trgovačkim društvima (»Narod­ne novine« broj 111/93.), a koji se vode
za pojedini subjekt upisa pod određenim MBS-om, mogu se po prijedlogu osoba
ovlaštenih za zastupanje, pretvoriti u elektronički oblik.

Troškove
pretvaranja isprava u elektronički oblik snosi predlagatelj.

Odluku
o visini troškova pretvaranja isprava u elektronički oblik donosi ministar
nadležan za poslove pravosuđa.

Članak
79.

Isprave
i podaci čija se pohrana traži i na nekom od službenih jezika Europske unije
moraju biti prevedeni od ovlaštenog sudskog tumača.

Trošak
prevođenja snosi predlagatelj upisa.

Ispravama
na hrvatskom jeziku mogu se priložiti ovjereni prijevodi isprava na nekom od
službenih jezika Europske zajednice.

U
glavnoj knjizi registra naznačit će se da postoji prijevod.

Članak
80.

Danom
stupanja na snagu ovog Pravilnika prestaje važiti Pravilnik o načinu upisa u
sudski registar (»Narodne novine« broj 10/05., 101/96., 62/98., 123/02. i
94/05.).

Članak
81.

Elektronička
komunikacija javnih bilježnika i drugih osoba ovlaštenih posebnim propisima s
registrom i elektronička zbirka isprava osigurat će se do 1. siječnja 2009.

Članak
82.

Ovaj
Pravilnik stupa na snagu u roku od 15 dana od dana objave u »Narodnim
novinama«.

Klasa:740-13/06-01/06

Urbroj:
514-03-04-01-07-3

Zagreb,
18. prosinca 2007.

Ministrica pravosuđa

**Ana Lovrin, v. r.**

PRILOZI

OBRAZAC
Tt UPISNIKA

1.
poslovni broj (redni broj upisnika):

2.
MBS:

3.
datum primitka:

4.
predmet upisa:

5.
predlagatelj:

6.
sudionik:

7.
sudac, sudski savjetnik ili ovlašteni sudski službenik:

8.
zaključak:

9.
ročište:

10.
ustupanje predmeta:

11.
podnesci predlagatelja i drugih sudionika:

12.
ispravka ili dopuna prijave ili priloga:

13.
nalog za upis:

14.
financijske isprave

15.
popisi po članku 410. stavka 2. i 3. Zakona o trgovačkim društvima:

16.
izvješća o stanja društva:

17.
rješenja:

–
o obustavi:

–
o upisu:

–
o povlačenju:

–
o odbacivanju:

–
o odbijanju:

–
o ispravku:

18.
datum upisa:

19.
otprema oglasa u »Narodne novine«:

20.
datum objave

21.
otprema odluke:

22.
žalba:

23.
rješenja po žalbi:

–
odbijeno:

–
odbačeno:

–
ukinuto i vraćeno na ponovni postupak:

–
ukinuto i odbačena prijava:

–
preinačeno:

24.
druge odluke državnih tijela:

25.
tužba za utvrđenje ništavosti društva:

26.
pravomoćna presudi povodom tužbe za utvrđenje ništavosti društva:

27.
nastavak stečajnog postupka radi naknadne diobe:

28.
nastavak likvidacijskog postupka povodom naknadno pronađene imovine:

29.
pravomoćnost rješenja o brisanju:

30.
datum brisanja:

31.
primjedba:

32.
ostalo:

**Obrazac
upisnika sudskog registra za razne predmete R3**

|  |  |  |  |  |  |
| --- | --- | --- | --- | --- | --- |
| Redni broj | datum primitka | ime i prezime, odnosno tvrtka ili naziv predlagatelja | kratki sadržaj podneska | kratki sadržaj odgovora suda, potvrde i sl. | primjedba |
| 1 | 2 | 3 | 4 | 5 | 6 |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

**Obrazac
prijave za upis PO**

|  |  |  |  |  |  |  |  |
| --- | --- | --- | --- | --- | --- | --- | --- |
| PRIJAVA ZA UPIS  U SUDSKI REGISTAR | | | | ZA SLUŽBENU UPORABU  NE POPUNJAVATI | | | |
| MBS: | PODBROJ | | RUL: | | TRGOVAČKI SUD U: | POSLOVNI BROJ IZ UPISNIKA Tt: | |
| PREDLAGATELJ: | | | | | | | |
| SUBJEKT UPISA: | | | | | | | |
| PREDMET PRIJAVE: | | | | | | | |
| BR. | | NAZIV PRILOGA UZ PRIJAVU | | | | | LISTOVA |
| 1. | |  | | | | |  |
| 2. | |  | | | | |  |
| 3. | |  | | | | |  |
| 4. | |  | | | | |  |
| 5. | |  | | | | |  |
|  | |  | | | | |  |
| Predlažemo da se upis u sudski registar provede prema zahtjevu i prilozima. | | | | | | | |
if !supportMisalignedColumns|  |  |  |  |  |  |  |  |
endif

|  |  |
| --- | --- |
| PRIJAVA ZA UPIS  U SUDSKI REGISTAR  (NASTAVAK PRIJAVE) | stranica broj: |
| Ime i prezime ovlaštene osobe: Potpis ovlaštenih osoba:  1. \_\_\_\_\_\_\_\_\_\_\_\_\_\_\_\_\_ 1. \_\_\_\_\_\_\_\_\_\_\_\_\_\_\_\_  2. \_\_\_\_\_\_\_\_\_\_\_\_\_\_\_\_\_ 2. \_\_\_\_\_\_\_\_\_\_\_\_\_\_\_\_  3. \_\_\_\_\_\_\_\_\_\_\_\_\_\_\_\_\_ 3. \_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_    \_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_    \_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_    \_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_    \_\_\_\_\_\_\_\_\_\_\_\_\_\_\_\_\_                                                                          Javni bilježnik                                                                 M.P. \_\_\_\_\_\_\_\_\_\_\_\_\_\_\_                                                                              (potpis) | |

|  |  |
| --- | --- |
| PRIJAVA ZA UPIS U  SUDSKI REGISTAR  (NASTAVAK PRIJAVE) | stranica broj |
| TVRTKA/NAZIV | |
| SADRŽAJ ZAHTJEVA I IZJAVA | |

Osnovni
šifrarnik:

|  |  |
| --- | --- |
| 1 | Trgovački sudovi |
| Oznaka | Naziv |
| 01 | Trgovački sud u Bjelovaru |
| 02 | Trgovački sud u Karlovcu |
| 03 | Trgovački sud u Osijeku |
| 04 | Trgovački sud u Rijeci |
| 05 | Trgovački sud u Slavonskom Brodu |
| 06 | Trgovački sud u Splitu |
| 07 | Trgovački sud u Varaždinu |
| 08 | Trgovački sud u Zagrebu |
| 09 | Trgovački sud u Dubrovniku |
| 10 | Trgovački sud u Šibeniku |
| 11 | Trgovački sud u Zadru |
| 12 | Trgovački sud u Sisku |
| 13 | Trgovački sud u Pazinu |

|  |  |  |
| --- | --- | --- |
| 2 | Pravni oblici | |
| Oznaka | Naziv | Kratica |
| 1 | javno trgovačko društvo | j.t.d. |
| 2 | komanditno društvo | k.d. |
| 3 | gospodarsko interesno udruženje | g.i.u. |
| 4 | dioničko društvo | d.d. |
| 5 | društvo s ograničenom odgovornošću | d.o.o. |
| 6 | trgovac pojedinac | t.p. |
| 7 | ustanova | u. |
| 8 | zajednica ustanova | z.u. |
| 9 | zadruga | z. |
| 10 | druga pravna osoba propisana zakonom | p.o. |
| 11 | inozemni osnivač podružnice |  |
| 12 | savez zadruga |  |
| 13 | europsko gospodarsko interesno udruženje |  |
| 14 |  |  |

|  |  |
| --- | --- |
| 3 | Vrsta osobnosti osnivača |
| Šifra | Naziv |
| 1 | fizička osoba, tuzemna |
| 2 | fizička osoba, inozemna |
| 3 | subjekt upisa u sudskom registru |
| 4 | pravna osoba, inozemna |
| 5 | druga pravna osoba tuzemna |

|  |  |
| --- | --- |
| 4 | Vrste posebnosti poslovanja |
| Šifra | Naziv |
| B | banka |
| T | štedionica |
| Z | štedno kreditna zadruga |
| N | fond (investicijski) |
| F | druga financijska institucija |
| U | društvo za uzajamno osiguranje |
| O | Društvo za osiguranje i reosiguranje |
| X | Bez posebnosti poslovanja |

|  |  |
| --- | --- |
| 5 | Vrste uloga |
| Šifra | Naziv |
| 1 | novac |
| 2 | stvari |
| 3 | Prava |
| 4 | Rad |
| 5 | usluge |
| 6 | dobra |
| 7 | ostale vrste usluga |

Pravilnik, NN 134/2007-3850